[{"text_idx": "#000003", "text": "Konserteza, iha tinan-24 liu ba, iha tinan 1999, timoroan barak kon\u0303ese no hatene se loos mak sai autor viole\u0302nsia ba krime sira ne\u2019ebe\u0301 akontese iha prosesu tomak Referendu ninian, tanba mi\u0301dia internasiona\u0301l sira halo filmajen ba referendu no konsulta popular ninian, iha ne\u2019ebe\u0301 akontese masakre sira iha munisi\u0301piu, tantu mo\u0301s iha Dili. Iha munisi\u0301piu sira, akontese masakre lubuk ida, hanesan Masakre Igreja Suai, Masakre Likisa, Masakre Tumin iha Oekusi, Masakre iha Api-Kuru Lospalos, no fatin balun ta\u0301n."}, {"text_idx": "#000004", "text": "Tuir entrevista ne\u2019ebe\u0301 G-News hasoru sasin sira iha Referendu 1999, sira hateten, asaun violentu sira ne\u2019ebe\u0301 akontese, ne\u2019ebe\u0301 organiza hosi Milisia no timoroan sira ne\u2019ebe\u0301 Pro-integrasaun ba Indone\u0301zia hosi sira nia grupu, maio\u0301ria orienta hosi Eurico Guterres, li\u0301der ma\u0301simu ba Milisia Aitarak, ne\u2019ebe\u0301 envolve masakre oi-oin sira iha Timor Leste, no halo destruisaun ba uma populasaun nian iha kapita\u0301l Dili."}, {"text_idx": "#000005", "text": "Indone\u0301zia ofisialmente kondena no aplika sentensa ba Eurico Guterres, iha fulan Novembru tinan 2002, no nia sai prizioneiru hosi tinan 2006 to\u2019o 2008. Iha fulan agustu tinan 2003, Laaskar Merah Putih (Elementu Merah Putih) hari\u2019i iha Papua, Indone\u0301zia. Lideransa Elshm Aloysius Renwari relata, grupu Eurico Guterres iha ninia membru sira hamutuk na\u2019in 200, konstitui hosi ekspatriadu sira Indone\u0301zia nian hosi Maluku, Timor no Sulawesi, iha fulan Dezembru 2003, kuandu nia solisita Governu refere atu fornese edifi\u0301siu organizasaun nian iha Timika, Papua."}, {"text_idx": "#000006", "text": "Timoroan ida, ne\u2019ebe\u0301 fo\u0301 nia sasin ba situasaun asasinatu sira ne\u2019ebe\u0301 akontese iha kapita\u0301l Dili, iha perio\u0301du Referendu 1999, Afonc\u0327o Barreto. Nia konta, iha mumentu ne\u2019eba\u0301 situasaun defisil tebes, tanba milisia sira okupa sidade Dili, no movimentu sira hosi munisi\u0301piu mai Dili. \u201cIta hanoin ida ne\u2019e ita triste fali, tanba milisia sira ho kilat, nakonu iha Estrada boot, ita haree ita tauk. Ami nia fami\u0301lia barak tenke ba subar iha Dare, balun halai ba munisi\u0301piu hodi salva a\u0301n. Se mumentu ne\u2019e maki ta brani hasoru, ita mesak de\u2019it, sira tiru mate ita, tanba ita haree sira, naran oho ema arbiru\u201d."}, {"text_idx": "#000007", "text": "Afonc\u0327o, mumentu ne\u2019eba\u0301 halo ona tinan 21, otas joven nian. Nia hamutuk ho timoroan sira seluk halo kampan\u0303a ba Independe\u0301nsia, maibe\u0301 iha tinan ne\u2019eba\u0301 defisil tebes. Ihafatin balun iha Dili, joven sira hetan torturasaun, balun hetan ameasa, milisia sira hasai lia-fuan ma\u0301l, no hasai mo\u0301s lia-fuan hasoru Independensista sira katak, \u201cBainhira Timor ukun a\u0301n, manu-nehan moris\u201d."}, {"text_idx": "#000008", "text": "Nia fo\u0301 sasin katak, Eurico Guterres mak sai hanesan li\u0301der ida iha perio\u0301du referendu 1999. Eurico Guterres mak li\u0301dera milisia sira hotu hodi halo desturbu iha sidade Dili."}, {"text_idx": "#000009", "text": "\u201cIta hotu hatene, Eurico Guterres mak li\u0301dera milisia sira halo halo barallu iha sidade Dili. Ninia elementu sira mak halo asaun viole\u0302nsia iha fatin-fatin. Sunu ema nia uma, ameasa, no mais pior liu balun halo relasaun seksual ba timoroan sira iha fatin-fatin, liu-liu ita nia feton sira, kuandu sira haree ninia fami\u0301lia ema reziste\u0301nsia ida, milisia sira buka cara oi-oin para tenke estraga, ita hanoin fali ida ne\u2019e, ita triste no laran moras loos\u201d, Afonc\u0327o ko\u2019alia ho mataween."}, {"text_idx": "#000010", "text": "Ermelinda Trindade, feto joven ida, mementu ne\u2019eba\u0301 mo\u0301s halai ba Dare. Nia konta, ninia fami\u0301lia barak vi\u0301tima ba milisia sira nia hahalok. Nia la kon\u0303ese se loos mak Eurico Guterres, no nia la hatene se ida ne\u2019ebe\u0301 mak milisia no pro-Independe\u0302nsia. Nia fo\u0301 sasin katak, bainhira nia haree fali imajen sira ne\u2019ebe\u0301 pu\u0301blika iha mi\u0301dia sira, nia foin hatene Eurico Guterres ho membru sira."}, {"text_idx": "#000012", "text": "Iha parte seluk, Agustinho Cardoso, iha perio\u0301du referendu 1999, foin halo tinan 15, nia ladun akompan\u0303a prosesu, maibe\u0301 nia fo\u0301 sasin katak, iha mumentu ne\u2019eba\u0301 nia seidauk kon\u0303ese no hatene se loos mak Eurico Guterres, maibe\u0301 akompan\u0303a informasaun sira hosi mi\u0301dia katak, aktus milisia sira iha mumentu ne\u2019eba\u0301, situasaun defisil tebes, no halo ema hotu tauk no trauma, tenke salva a\u0301n."}, {"text_idx": "#000013", "text": "\u201cMumentu ne\u2019e ha\u2019u kala foin tinan 15 karik, ha\u2019u sei ki\u2019ik. Ami nia fami\u0301lia barak halai ba subar iha Dare, ami sae foho. Mumentu ha\u2019u mo\u0301s la kon\u0303ese Eurico Guterres, se mak milisia, tanba ema kahur malu. Maibe\u0301 kuandu ita akompan\u0303a noti\u0301sia, Eurico momentu ne\u2019eba\u0301 ne\u2019e fuk boot, nia mak li\u0301dera milisia sira halo demo ka saida iha Dili laran. Sira nia maluk sira iha munisi\u0301piu mo\u0301s barak, iha dalan mai Dili, milisia sira hapara ema, buka ema sira ne\u2019ebe\u0301 hakarak ukun rasik a\u0301n ne\u2019e, sira kon\u0303ese ne\u2019e, sira hala lakon tiha, balun to\u2019o agora rate la iha. Ita hanoin no akompan\u0303a notisia sira tinan 1999, ita triste tebes, ita tauk, halo ita trauma tebes\u201d, Agustinho konta tuir."}, {"text_idx": "#000014", "text": "\u201cSituasaun iha referendu 1999, ne\u2019e ema hotu hatene, mundu hotu hatene katak, Eurico Guterres mak organiza milisia sira halo asaun, oho ema, sunu uma, estraga ema, maske la\u2019os nia mak tun direita, maibe\u0301 konserteza ke nia mak orienta. Se nia dehan laos nia, entaun se loos, entaun nia tenke claim ba mi\u0301dia Internasiona\u0301l sira katak la\u2019os nia mak halo\u201d."}, {"text_idx": "#000015", "text": "Nia konsidera, Eurico Guterres ninia liman ran, maske laos nia mak direita oho ema, ka envolve iha asaun sira, maibe\u0301 ninia orientasaun mak deside nia sai hanesan autor prinsipal ba asaun violentu sira ne\u2019ebe\u0301 akontese iha tinan 1999. \u201cMaske laos Eurico Guterres mak envolve direita iha asaun sira oho ema iha kapita\u0301l Dili, maibe\u0301 kuandu nia mak orienta, ne\u2019e mak tenke responsa\u0301biliza, tanba Eurico mak li\u0301der boot ida milisia nian iha mumentu ne\u2019eba\u0301. Ema hotu hatene, mundu hatene, kona-ba se loos mak Eurico Guterres bainhira referendu 1999 ninian. Nu\u2019udar timoroan ita triste ho aktus ne\u2019e, maibe\u0301 ida ne\u2019e mak situasaun, ikus mai Timor ukun a\u0301n, ida ne\u2019e mak timoroan hotu nia esforsu\u201d."}, {"text_idx": "#000016", "text": "Krize iha referendu 1999 ka hanaran Operasaun Guntur hanesan asaun resposta ida hosi milisia pro Indone\u0301zia hasoru povu Timor Leste hafoin rona rezultau pozitivu ba referendu Independe\u0302nsia iha Timor Leste, iha loron 30 fulan agusto tinan 1999. Hahu\u0301 ho ataka hosi elementu anti-Independe\u0302nsia hasoru sidadaun si\u0301vil sira, ne\u2019ebe\u0301 konsege haluan to\u2019o iha territo\u0301riu nasiona\u0301l, ne\u2019ebe\u0301 ho ninia sentru iha kapita\u0301l Dili. Asaun krimina\u0301l sira akontese iha fatin-fatin hafoin maio\u0301ria populasaun Timor ho unanimidade ba Independe\u0302nsia. Maijumenus populasaun rihun ida resin mak lakon vi\u0301da."}, {"text_idx": "#000017", "text": "Timoroan sira ne\u2019ebe\u0301 apoiu autono\u0301mia no Independensista sira hahu\u0301 halo kampan\u0303a, iha grupu balun hosi parte rua hahu\u0301 ameasa malu ho aktus viole\u0302nsia, ikus mai akontese duni iha territo\u0301riu tomak. Ho akuzasaun sira hosi pro\u0301-Independe\u0302nsia hosi parte UNAMET, grupu mili\u0301sia sira servisu hamutuk no simu treinamentu hosi forsa Indone\u0301zia. Antes akordu fulan Maiu nian, iha ona ataka paramilita\u0301r iha fulan abril iha Likisa hosi pro\u0301-Indone\u0301zia Besi Merah Putih, ne\u2019ebe\u0301 implika Timoroan barak lakon vi\u0301da. iha loron 16 fulan Maiu tinan 1999, grupu balun ne\u2019ebe\u0301 li\u0301dera hosi forsa Indone\u0301zia halo atake hasoru ativista balun iha Suku Atara; iha fali fulan Jun\u0303u grupu seluk mo\u0301s edifi\u0301siu UNAMET iha Maliana. Autoridade relevante Indone\u0301zia nian konfesa la impotente atu hapara viole\u0302nsia sira ne\u2019ebe\u0301 akontese hosi Timoroan sira, maibe\u0301 Jose\u0301 Ramos Horta hateten iha fulan Fevereiru tinan 1999 katak, Antes (Indone\u0301zia) retira, sira sei halo situasaun barullu no instabilidade, hanesan buat ne\u2019ebe\u0301 sira promote ona. Entantu li\u0301der milisia fo\u0301 atensaun sei iha \u201cRan Fakar\u201d. Francisco Lopes da Cruz hateten \u201cKuandu ema rejeita autono\u0301mia, parese ran sei nakfakar iha Timor Leste\u201d. Li\u0301der ida hosi paramilita\u0301r alerta katak, \u201cahi suar iha tasi\u201d sei akontese bainhira rezultadu eleisaun ba Independe\u0302nsia nian. Iha loron anunsia rezultadu eleisaun besik dadauk, relato\u0301riu sira kona-ba viole\u0302nsia anti-Independe\u0302nsia kontinua to\u2019o iha munisi\u0301piu no a\u0301rea remota sira."}, {"text_idx": "#000018", "text": "Komandante Em-Xefe Falintil nian Kay Rala Xanana deklara dala barak ona katak, Povu maka e\u0301roi loloos ba luta libertasaun da pa\u0301tria, tanba povu maka politikamente duni sai invazor ho pregu liuhosi referendu iha tinan 1999. Kay Rala Xanana rekon\u0303ese reziste\u0301nsia gerileiru sira hosi Falintil nian durante tinan 24 maibe\u0301 husu ba ema tomak atu hakruuk ba povu tomak maske moris iha presaun inimigu nian maibe\u0301 ho aten brani hakat ba sentru votasaun sira hodi determina nasaun nia Independe\u0302nsia. Iha tinan 1983, Kay Rala Xanana husu Referendu ba komunidade internasiona\u0301l hanesan opsaun pasi\u0301fika atu hakotu funu iha Timor-Leste. Opsaun ida ne\u2019e refleta liuhosi planu da paz ne\u2019ebe\u0301 Xanana trasa hafoin reorganiza funu."}, {"text_idx": "#000019", "text": "Nasaun Unidas opta proposta referendum iha 1999 hodi entrega ba Povu Timor-Leste tomak atu deside sira nia destin\u0303u rasik. Ikus mai liuhosi ferik-katuas, inan-aman, joven feto-mane, no maluk defisiente sira ne\u2019ebe\u0301 la tauk mate iha milisia no TNI nia leet, hodi vota fo\u0301 vito\u0301ria ba Timor-Leste."}, {"text_idx": "#000020", "text": "\u201cIta aseita ho rekonsiliasaun entre Estadu Timor Leste ho Indone\u0301zia, maibe\u0301 memo\u0301ria ne\u2019e labele lakon iha ita nia hanoin. Ita haree forsa Indone\u0301zia sira nia hahalok, ita triste, tanba kaer timoroan sira, halo lakon, balun rate la iha to\u2019o agora, ne\u2019e ita triste. Rekonsiliasaun ne\u2019e poli\u0301tika nasaun ida nian, maibe\u0301 triste no mataween ne\u2019ebe\u0301 sempre iha fami\u0301lia sira nia leet, ne\u2019e sei la lakon\u201d, haktuir Afonc\u0327o."}, {"text_idx": "#000021", "text": "Sidadaun sira ne\u2019ebe\u0301 lakon fami\u0301lia aseita ho poli\u0301tika Estadu kona-ba rekonsiliasaun entre Timor Leste ho Indone\u0301zia, maibe\u0301 nu\u2019udar sidadaun, sempre konsidera katak rekonsiliasaun laos solusaun atu kura kanek no fitar sira ne\u2019ebe\u0301 fami\u0301lia no oan ki\u2019ak sira hulan durante tinan naruk nia laran, tanba to\u2019o fami\u0301lia sira barak mak seidauk hetan oan sira ne\u2019ebe\u0301 lakon iha tempu reziste\u0301nsia."}, {"text_idx": "#000022", "text": "\u201cHa\u2019u aseita rekonsiliasaun tanba ne\u2019e poli\u0301tika entre Estadu ho Estadu, maibe\u0301 rekonsiliasaun ne\u2019e laos solusaun atu kura kanek no fitar sira ne\u2019ebe\u0301 iha. Ita nia fami\u0301lia balun ne\u2019ebe\u0301 lakon iha masakre 12 Novembru, iha referendu 1999, no akontesimentu sira seluk, to\u2019o agora ita la hetan nia isin mate, rate mo\u0301s la iha, forsa Indone\u0301zia lori ba ne\u2019ebe\u0301 mo\u0301s ita la hetan, ida ne\u2019e mak ita triste ne\u2019e. Bele akontese rekonsiliasaun maibe\u0301 laos solusaun atu kura moras no fita\u0301r iha fami\u0301lia ida-idak nia laran\u201d, Nia aumenta."}, {"text_idx": "#000023", "text": "Timoroan sira barak aseita kona-ba rekonsiliasaun, maibe\u0301 kanek no fita\u0301r sira ne\u2019ebe\u0301 hulan hosi perio\u0301du reziste\u0301nsia, liu-liu fami\u0301lia sira ne\u2019ebe\u0301 lakon, to\u2019o agora la iha rate, balun to\u2019o agora seidauk fila mai uma, no la hatene sira iha ne\u2019ebe\u0301, ida ne\u2019e mak sei moras iha sira nia neon. Politikamente rekonsiliasaun ne\u2019e atu haluha isto\u0301ria pasadu, nune\u2019e kooperasaun entre Estadu rua bele hametin relassaun no konsentra ba dezenvolvimentu rai-ida nian, hanesan Indone\u0301zia ho Timor Leste, ne\u2019ebe\u0301 durante perio\u0301du ukun-rasik-a\u0301n, Timor Leste ninia nesesidade ba\u0301ziku maihosi Indone\u0301zia ho ekonomikamente."}, {"text_idx": "#000024", "text": "Hosi noti\u0301sia sira, G-News halo ona komunikasaun liuhosi aplikasaun WhatsUpp ba nu\u0301meru kontaktu Eurico Guterres, iha Kupaun Indone\u0301zia, iha loron 16 fulan agostu tinan 2023, Nia aseita atu halo entrevista, nune\u2019e ekipa redasaun G-News haruka perguntas ba, maibe\u0301 to\u2019o agora Guterres la fo\u0301 resposta maske perguntas hamutuk sanolu resin-ida mak manda ba ninia WA iha mumentu ne\u2019eba\u0301. G-News tenta nafatin atu konfirma hodi bele hetan resposta sira, maibe\u0301 la iha komunikasaun to\u2019o agora."}, {"text_idx": "#000034", "text": "October 3, 2023KRAM sosializa lei arma branka ba membru OAM iha Fatululik October 3, 2023Governu TL, Reinu-Unidu no UNICEF kolabora hapara malnutrisaun October 3, 2023Membru F-FDTL na\u2019in 6 hetan kanek iha asidente Fatuahi"}, {"text_idx": "#000036", "text": "October 3, 2023KRAM sosializa lei arma branka ba membru OAM iha FatululikOctober 3, 2023Governu TL, Reinu-Unidu no UNICEF kolabora hapara malnutrisaunOctober 3, 2023Membru F-FDTL na\u2019in 6 hetan kanek iha asidente FatuahiOctober 2, 2023Diskursu pu\u0301bliku kandidatu Xefe Suku Wailili-BaucauSeptember 30, 2023September 30, 2023Dalaruma ini\u0301siu outubru kaderneta Passaporte seidauk to\u2019oSeptember 28, 2023September 28, 2023El-Matador: Prezensa Pacquiao hamorin Timor duke falla iha ASEAN Games"}]